Mtoto wa Tembo Mdadisi
Language: Swahili | Genre: Creative_writing

﻿Mtoto wa Tembo Mdadisi  

Twafahamu kuwa  Tembo ana  mkonga mrefu.  
Zamani, pua la  Tembo lilikuwa fupi  na nono.  Pua hilo lilionekana  kama kiatu  kilichopachikwa  katikati ya uso  wake.  
Siku moja, Tembo  alizaa mtoto  aliyekuwa mdadisi  sana.  Alimwuliza swali  kila mnyama  aliyemuona. 
Mtoto wa Tembo  alimdadisi Twiga,  "Kwa nini shingo  yako ni ndefu?"  
Pia alimdadisi  Kifaru, "Kwa nini  pembe yako ina  ncha iliyochongoka  sana?"  
Mtoto wa Tembo  pia alimdadisi  Kiboko, "Kwa nini  una macho  mekundu?"  
Alipomwona  Mamba,  alimdadisi, "Wewe  hula nini?"  
Mamake  alimwonya,  "Mwanangu,  usiwaulize  wanyama maswali  kama hayo?"  Mtoto wa Tembo  alinuna akaenda  kucheza.  
Kunguru mwerevu  akamwambia  Mtoto wa Tembo,  "Nifuate twende  mtoni nikuonyeshe  wanachokula  mamba."  
Mtoto wa Tembo  akamfuata  Kunguru hadi  mtoni.  
Alijipenyeza  katikati ya mianzi  kwenye ukingo wa  mto.  Akatazama majini  kisha akauliza,  "Mamba  mwenyewe yuko  wapi?"  
Jiwe lililokuwa  karibu na mto  lilisema,  "Hujambo?"  "Sijambo. Unaweza  kunieleza mamba  hula nini jioni?"  alijibu Mtoto wa  Tembo.  
Jiwe lilimjibu,  "Hebu inama  kidogo nikwambie  wanachokula  mamba."  Mtoto wa Tembo  aliinama chini  karibu kabisa na  lile jiwe.  
Wakati huo huo  pua la Mtoto wa  Tembo lilikuwa  kinywani mwa  mamba.  "Mamba ataila  nyama yako leo,"  Kunguru mjanja  akasema.  
Mtoto wa Tembo  akakita chini  miguu yake yenye  nguvu, akasimama  imara akaanza  kujivuta.  Mamba  hakuliachilia pua la  Mtoto wa Tembo.  
Pua la Mtoto wa  Tembo likarefuka  zaidi, kisha, puu!  Mtoto wa Tembo  akaanguka  kichalichali.  
Baada ya kukikosa  chakula chake,  mamba alizamia  majini na  kutokomea.  
Mtoto wa Tembo  alilitazama pua  lake.  Lilikuwa refu kama  mkonga na  hakuweza kuona  lilipoishia.  
Mkonga wake  mrefu ulimwezesha  kuchuma matunda  yaliyokuwa kwenye  matawi ya juu.  
Pia, aliweza kuoga  wakati wa joto  kuutumia mkonga  ule.  
Hadi leo, tembo  wote huwa na  mikonga mirefu  inayowafaidi.  


Source www.africanstorybook.org